**Ángel Temiño Sáiz**, nado en Sarracín (Burgos) o 17 de setembro de 1910 e finado no mesmo concello o 20 de setembro de 1991, foi un eclesiástico español, foi bispo de Ourense.

Traxectoria
-----------

Fillo do labrego e contratista Eladio Temiño Rebollo e Dolores Sáiz Espiga. Aos dez anos ingresou no Seminario menor de san José (Burgos). Logo de obter os gras de Bacharel, Licenciado e Doutor na Facultade de Filosofía no Seminario Maior (Burgos), que servía de Universidade Pontificia de san Jerónimo, trasladouse a Roma, onde se licenciou en Teoloxía na Pontificia Universidade Gregoriana (1934). Ese ano recibiu o subdiaconado (15 de xullo), diaconado (22 de xuño) e presbiterado (29 de xullo), na igrexa do Gesù.

O 4 de xullo de 1935 doutorouse en Teoloxía cunha tese sobre o teólogo Bartolomé Torres. O 29 de maio de 1937 conseguiu a licenciatura en Ciencias Eclesiásticas Orientais, logo de estudar os cursos 1935/36 e 1936/37 no Pontificio Instituto Oriental (Roma).

### Actividade sacerdotal

O 4 de xuño de 1937 regresou a España, en plena Guerra Civil. Foi destinado á fronte, con vinte e seis anos, como capelán do Corpo de Exército de Galicia, co grao de alférez. Ao rematar a guerra foi nomeado capelán auxiliar dos Establecementos Provinciais de Beneficencia e consiliario dos Mozos de Acción Católica, e delegado de Educación Popular (1945-1951). Dende 1940 impartiu clases de: Latín, Psicoloxía experimental, Historia natural, Historia da Filosofía, Hebreo, Teoloxía Dogmática e Estudos Orientais no seminario metropolitano de san Jerónimo (Burgos).

O 24 de maio de 1947 tomou posesión como cóengo da catedral de Burgos. Foi capelán do Hospital provincial.

### Bispo de Ourense

Placa na igrexa de Casas dos Montes (A Granxa, Oímbra).
O papa Pío XII nomeouno bispo de Orense en 1952. A súa consagración episcopal tivo lugar na catedral de Burgos o 30 de novembro de 1952 nun acto presidido polo arcebispo de Burgos, Luciano Pérez Platero. A súa toma de posesión foi por medio de apoderado, o deán Manuel Gil Atrio, o 29 de xaneiro de 1953. O 1 de febreiro dese ano fixo entrada pública na Diocese, procedente de Santiago de Compostela. Permaneceu na sede auriense durante 34 anos, ata o 21 de maio de 1987. Destacou como teólogo dentro das correntes da teoloxía tradicional, e sobre todo da sacramentoloxía, publicando algúns traballos na *Revista Española de Teología y Estudios Bíblicos*. Considerado como nacional-católico e contrario ao espírito do Concilio Vaticano II, foi considerado como un bispo autoritario. Foi prolífico en escritos pastorais que apareceron no *Boletín Oficial del Obispado*.

### Falecemento

Faleceu en Sarracín, a localidade na que nacera 81 anos antes, vítima do cancro. O seu cadáver foi trasladado a Ourense, onde foi soterrado.

Obras
-----

* *Bartolomé Torres, Teólogo*, (tese doutoral) Burgos, 1941.
* *La causalidad de los Sacramentos y el Cuerpo místico: discurso inaugural del curso académico 1945-1946*, Burgos, Seminario, 1945.
* *La mediación de María*, Ourense, Imprenta Hodire, 1964.

Notas
-----

1. ↑  Fernández Otero, José Carlos (2017). *Ángel Temiño Sainz, Obispo de Ourense (1952-1987)*.
2. ↑  Enrique Bande en *La diócesis de Ourense* di del: «Agarrado siempre al nacionalismo sindicalista con la mentalidad de cruzada y autoritario, se mostró incapaz de comprender la mentalidad gallega y ourensana»; «un obispo que vivió siempre al margen de los pobres, cercano a los privilegiados de la fortuna, de la cultura y del poder. Nunca tuvo en cuenta al clero joven en su modo de actuar autoritario».

Véxase tamén
------------

### Bibliografía

* Bande, Enrique (1999). *La diócesis de Ourense: evolución histórica, santoral orensano y parroquias de la ciudad*. Ourense. ISBN 84-930484-0-2.

### Ligazóns externas

* Ángel Temiño, el obispo que hablaba con el Espíritu Santo *(en castelán)*

|  |  |  |
| --- | --- | --- |
| Predecesor:**Francisco Blanco Nájera** |  **Bispo de Ourense** 1952 - 1987 | Sucesor:**Xosé Diéguez Reboredo** |

|  |  |
| --- | --- |
| Control de autoridades | 
* Wd: Q64736016
* WorldCat
* VIAF: 283734476
* Catholic-Hierarchy: tesa
* DBE: angel-temino-saiz
* Dialnet: 2040215
* ISNI: 0000 0003 9017 4508
* NTA: 15857253X

 |